Saya mau tau Latar belakang dari Kemangkatan dan pemakaman negara Elizabeth II. Jelaskan dalam bahasa melayu

Selepas kehilangan pasangannya, Putera Philip, pada 9 April 2021, kesihatan Ratu mula merosot selepas berada dalam kesihatan yang baik sepanjang hayatnya. Tanda ini jelas apabila Ratu mula menggunakan tongkat semasa membuat kemunculan di khalayak umum pada Oktober 2021. Pada 20 Oktober, Ratu bermalam di Hospital King Edward VII di tengah London, memaksa pembatalan lawatan yang dirancang ke Ireland Utara dan persidangan COP26 di Glasgow. Selain itu, baginda mengalami kecederaan di bahagian belakang akibat terseliuh pada bulan November yang menghalangnya daripada menghadiri Upacara Peringatan Negara 2021.

Ratu ialah salah seorang daripada beberapa individu di Istana Windsor yang disahkan positif COVID-19 pada Februari 2022, semasa wabak penyakit itu di England. Baginda kemudian bertitah bahawa penyakit itu menyebabkan seseorang itu penat dan letih, walaupun gejala dialami baginda adalah ringan dan seperti selsema. Para pengulas mula bimbang tentang kesihatan Ratu pada ketika ini.

Ratu dilaporkan berasa cukup sihat untuk menyambung semula tugas rasminya pada 1 Mac 2022. Baginda berangkat hadir ke upacara kesyukuran untuk mendiang suaminya, Putera Philip, di Westminster Abbey, pada 29 Mac 2022. Walau bagaimanapun, Ratu tidak hadir pada beberapa majlis dalam bulan-bulan berikutnya, termasuk majlis tahunan Hari Komanwel pada bulan Mac, upacara Khamis Putih diraja pada bulan April, majlis pembukaan sidang Parlimen pada bulan Mei, dan Upacara Kesyukuran Negara untuk Jubli Platinum baginda pada bulan Jun. Ratu terhad kepada penampilan dari balkoni istana semasa perayaan Jubli Platinum setelah baginda dilaporkan mengalami "ketidakselesaan" selepas berdiri semasa istiadat Mengarak Panji-panji.

Ratu memberi perkenan peletakan jawatan Boris Johnson dan berkenan melantik Liz Truss untuk menggantikan Johnson sebagai Perdana Menteri United Kingdom pada 6 September 2022, dua hari sebelum baginda mangkat. Pertemuan Ratu dan perdana menteri baharu itu berlangsung di Istana Balmoral dan bukannya lokasi biasa mereka di Istana Buckingham. Majlis Privi United Kingdom berhasrat untuk bersidang dalam talian pada 7 September untuk mengangkat sumpah menteri baharu bagi kerajaan Truss, tetapi ini ditangguhkan apabila doktor menasihatkan Ratu untuk berehat. Ratu menzahirkan rasa dukacitanya kepada mangsa kejadian tikaman beramai-ramai di Saskatchewan, Kanada, dalam kenyataan terakhir baginda, yang dikeluarkan pada hari yang sama.